b'\n_START_ARTICLE_\nEva Toulouze\n_START_PARAGRAPH_\nEva Toulouze (neiup\xc3\xb5lvenimi Eva Vingiano de Pina Martins; s\xc3\xbcndinud 13. septembril 1956 Roomas) on etnoloog, fennougrist, t\xc3\xb5lk ja t\xc3\xb5lkija. Tal on Prantsusmaa kodakondsus, ent ta on s\xc3\xbcndinud Itaalias ning veetis suurema osa lapsep\xc3\xb5lvest Portugalis Lissabonis.\n_START_SECTION_\nHaridus\n_START_PARAGRAPH_\nTa \xc3\xb5ppis 1973\xe2\x80\x931976 Pariisis Poliitikauuringute Instituudis (Institut d\'Etudes Politiques), mille l\xc3\xb5petas rahvusvaheliste suhete erialal. Aastail 1982\xe2\x80\x931987 j\xc3\xa4tkas ta \xc3\xb5pinguid Pariisi Ida Keelte ja Kultuuride Instituudis (INALCO ehk Institut National des Langues et Civilisations Orientales), kus keskendus ungari ja soome keelele. Aastail 1985\xe2\x80\x931987 \xc3\xb5ppis ta keeleteadust Pariisi III \xc3\x9clikoolis ehk Sorbonne Nouvelle\'is. 1989. aastal sai ta Dipl\xc3\xb4me d\'\xc3\xa9tudes approfondies soome-ugri keeleteaduse alal t\xc3\xb6\xc3\xb6ga "Actants et marques casuelles en tch\xc3\xa9r\xc3\xa9misse"._NEWLINE_2002. aastal kaitses Eva Toulouze INALCO juures doktorikraadi (kiitusega) t\xc3\xb6\xc3\xb6ga udmurdi kirjakultuurist ja rahvusidentiteedist kuni 1940. aastateni ("Culture de l\'\xc3\xa9crit et identit\xc3\xa9 nationale chez les Oudmourts depuis les d\xc3\xa9buts jusqu\'en 1940"). 2010. aastal habiliteerus ta samas.\n_START_SECTION_\nT\xc3\xb6\xc3\xb6k\xc3\xa4ik\n_START_PARAGRAPH_\nEva Toulouze on \xc3\xb5petanud itaalia ja prantsuse keelt mitmes riigis. 1990. aastal t\xc3\xb6\xc3\xb6tas ta l\xc3\xbchidalt prantsuse keele \xc3\xb5ppej\xc3\xb5una Jyv\xc3\xa4skyl\xc3\xa4 \xc3\x9clikoolis, 1990\xe2\x80\x931991 Helsingi \xc3\x9clikoolis, 1992\xe2\x80\x931998 Eesti Humanitaarinstituudis._NEWLINE_Aastail 1991\xe2\x80\x931998 oli ta Tartu \xc3\x9clikooli prantsuse keele ja kirjanduse lektor, 1998\xe2\x80\x932002 tunnitasuline \xc3\xb5ppej\xc3\xb5ud prantsuse keele erialal, 2002\xe2\x80\x932006 erakorraline dotsent, 2006\xe2\x80\x932007 dotsent._NEWLINE_Aastast 2007 on ta t\xc3\xb6\xc3\xb6tanud dotsendina Pariisis INALCOs ning osakoormusega vanemteaduri (2007\xe2\x80\x932010) ja teadurina (alates 2010) Tartu \xc3\x9clikooli etnoloogia osakonnas._NEWLINE_Eva Toulouze on tegutsenud vabakutselise t\xc3\xb5lgina Euroopa Parlamendi juures (itaalia-eesti-itaalia, prantsuse-itaalia, portugali-itaalia, inglise-itaalia). Ta valdab emakeele tasemel prantsuse, itaalia ja portugali keelt (tema ema on itaallanna, isa portugallane), v\xc3\xa4ga heal tasemel ungari ja eesti keelt, heal tasemel inglise, vene ja soome keelt, k\xc3\xb5ne- ja lugemiskeelena hispaania ja saksa keelt. Samuti on tal algteadmised mari, udmurdi ja metsaneenetsi keelest._NEWLINE_2013. aastast on ta Eesti Kirjanike Liidu llige.\n_START_SECTION_\nT\xc3\xb5lkeid\n_START_PARAGRAPH_\nEva Toulouze on t\xc3\xb5lkinud prantsuse keelde eesti (\xc3\x9clo Mattheus, Arvo Valton, Jaan T\xc3\xa4tte, Eva Koff, Mati Unt, A. H. Tammsaare), soome (Aino Kallas) ja ungari autorite (Dezs\xc5\x91 Kosztol\xc3\xa1nyi, Erzs\xc3\xa9bet Galg\xc3\xb3czi, Mil\xc3\xa1n F\xc3\xbcst, Mikl\xc3\xb3s Szentkuthy, Gy\xc3\xb6rgy Spir\xc3\xb3) teoseid.'